Il-Ministru tas-Saħħa, Godfrey Farrugia, qal li f’Mater Dei bħalissa hemm mas-70 pazjent li jeħtiegu kura fit-tul f’istituzzjoni oħra u kważi 60 pazjent ieħor li qed jistennew biex ikun trasferiti lejn dar għall-anzjani. Żied jgħid li l-problema ta’ ffullar f’Mater Dei hija problema li ilha teżisti snin għax dan l-isptar għandu inqas soddod milli għandu bżonn il-pajjiż. Il-Ministru  Farrugia qal li bħalissa, bħal ma jiġri f’dan iż-żmien tas-sena, jiżdiedu l-pazjenti b’mard akut li jkollhom bżonn trattament fl-isptar. Qal li kien għalhekk li kellhom jiġu posposti 17-il operazzjoni mhux urġenti b’ġimgħa jew bi ħmistax minħabba n-nuqqas ta’ sodod li operazzjoni bhal dawn dawn ikun jeħtieġu. Il-Ministru tas-Saħħa semma l-pjan li qed jaħdem fuqu l-Gvern biex jiżdiedu s-soddod fl-isptar Mater Dei, f’Karen Grech u residenzi għall-azjani kemm tal-Gvern kif ukoll bi sħab mal-privat. Spjega li f’Mater Dei, matul din is-sena diġa żiedu 50 sodda u hemm pjani għal 126 sodda oħra fosthom meta jitlesta ċ-ċentru tal-Onkoloġija. Il-Ministru Farrugia intant żar il-post il-ġdid tal-‘back office tal-programm tal-iscreening nazzjonali kontra l-kanċer f’Lascaris il-Belt Valletta. Ix-xogħol klerikali fuq il-programm tal-iscreening tal-kanċer tas-sider u tal-musrana issa ġie trasferit f’binja fil-viċin għal iktar kumdita’.  Dr Farrugia qal li l-eżamijiet tal-mustrana din is-sena wasslu biex instabu 15-il kanċer fi stadju bikri u aktar minn mitt każ ta’ felul fil-musrana. Madankollu wera diżappunt li minn kważi 18-il elf ruħ li ġew imsejħa għal dan l-eżami kien hemm biss 44 fil-mija li marru għal dan l-eżami.  Il-Ministru tas-Saħħa qal li s-sistema tas-saħa għandha timxi lejn aktar prevenzjoni u qal li ‘l quddiem se jisaħħaħ  l-iscreening tal-kanċer tal-għonq tal-utru u l-iscreening għat-tyroid fit-trabi tat-twelid.